વળી કેટલાક તો ચોક્કસ વ્યક્તિ કે સંસ્થા પાછળ કવીન્ટલના ભાવમાં આદુ લઈને પાછળ પડયા હોય! પૂર્વગ્રહ અને પક્ષપાતથી આ ક્ષેત્ર જરાય બાકાત નથી જ બલકે હવે તો એવું લાગે છે કે પૂર્વગ્રહ જ આ માધ્યમને ચલાવી રહ્યો છે. નાની સરખી ધારણા અને પુરાવા વગરની વાતને એવી તો ચગાવે કે ન પૂછો વાત. બે ઘડી તો એ વ્યક્તિના સ્વજનો પણ તેની તરફ શંકાની નજરે જોતા થઇ જાય એવી પરિસ્થિતિ ઉભી થઇ જાય! ‘કાગનો વાઘ’ અને ‘રાઈનો પર્વત’ બનાવતા આવડે તેવા પત્રકારને બઢતી વહેલી મળે છે. ગુજરાતનું એક અતિશય લોકપ્રિય અખબાર આજે તેના પૂર્વગ્રહથી ગ્રસિત મથાળાઓને લીધેજ અતિઅલોકપ્રિય બની ગયું છે.